ጠቅላይ ሚኒስትር ጽሕፈት ቤት ከእነ ትጥቃቸው በመግባታቸው የተፈረደባቸው የመከላከያ ሠራዊት አባላት በይግባኝ ፍርዳቸው ተቀነሰላቸው
በቡራዩና አካባቢው የተፈጠረውን የፀጥታ ችግር ለማረጋጋት በግዳጅ ላይ ቆይተው ሲመለሱ፣ መስከረም 30 ቀን 2011 ዓ.ም. ጠቅላይ ሚኒስትር ዓብይ አህመድን (ዶ/ር) ካላነጋገርን በማለት ወደ ጠቅላይ ሚኒስትር ጽሕፈት ቤት ከእነ ትጥቃቸው የገቡ የመከላከያ ሠራዊት አባላት ፍርዳቸው በይግባኝ ተቀነሰላቸው፡፡ከ200 በላይ ኮማንዶዎች በወቅቱ ጠቅላይ ሚኒስትር ጽሕፈት ቤት መግባታቸው ሲታወስ፣ 66 አባላት ግን በወታደራዊ ፍርድ ቤት የእስር ፍርድ ሲተላለፍባቸው የተቀሩት አስተዳደራዊ ውሳኔ እንደተላለፈባቸው በወቅቱ ተገልጾ ነበር፡፡ በፍርድ ቤቱ የተፈረደባቸው 66 አባላት ከ14 ዓመት እስከ አምስት ዓመታት በሚደርስ ፅኑ እስራት ሲቀጡ፣ የተከሰሱትም ወታደራዊ አመፅ በማነሳሳትና ትዕዛዝን ባለመቀበል እንደሆነ ተነግሮ ነበር፡፡ይሁንና በወቅቱ ይግባኝ እንደሚባልላቸው በተገለጸው መሠረት ፍርደኞቹ ታስረው ይገኙበት በነበረው የታጠቅ ማረሚያ ቤት፣ የካቲት 28 ቀን 2011 ዓ.ም. እና የካቲት 29 ቀን 2011 ዓ.ም. ይግባኛቸው ተሰምቶላቸዋል፡፡ይግባኙን የተመለከተው በመከላከያ ፍትሕ መምርያ መከላከያ ወታደራዊ ፍርድ ቤት የይግባኝ ሰሚ ችሎት፣ በወታደሮቹ ላይ በተላለፈው የጥፋተኝነትና የፍርድ አሰጣጥ ውሳኔ ላይ የቀረበለትን ይግባኝ ተመልክቶ ውሳኔ አስተላልፏል፡፡በዚህም መሠረት ከፍተኛ የቅጣት ጣሪያ የነበረው የ14 ዓመታት ፅኑ እስራት ወደ አሥር ዓመት ዝቅ የተደረገ ሲሆን፣ ይግባኝ ያሉ ተከሳሾች በዚሁ ሒደት የእስር ጊዜ ቅነሳን አግኝተዋል፡፡ ዝቅተኛው የእስር ዘመን አምስት ዓመታት መሆኑም ታውቋል፡፡ከፍርድ በኋላ በርካታ ፍርደኞች ቃሊቲና ሸዋ ሮቢት ማረሚያ ቤቶች የተዛወሩ ሲሆን፣ በተለያዩ ቦታዎች የታሰሩም እንዳሉ ታውቋል፡፡ የፍርድ ቤቱ ውሳኔም ለፍርደኞቹ በየአድራሻቸው እንዲደርሳቸው መደረጉን ለማወቅ ተችሏል፡፡ በመከላከያ ሠራዊት በጥፋት ተሳትፎ ከሁለት ዓመታት በላይ የታሰረ አባል ወደ ሠራዊቱ የመመለስ ዕድሉ አናሳ ሲሆን፣ ለሠራዊቱ እጅግ ይጠቅማል ተብሎ በተለየ አስተዳደራዊ ሒደት ሊመለስ የሚችል አባል ሊኖር ግን እንደሚችል የሠራዊቱ ሕግ ያስረዳል፡፡ ስለዚህ የእነዚህ አባላት ወደ ሠራዊቱ ተመልሶ የመቀላቀል ዕድል አናሳ እንደሆነ ታውቋል፡፡ የእነዚህ አባላት ተግባር በወቅቱ የጥቅማ ጥቅም ጥያቄ እንደሆነ የተነገረ ቢሆንም፣ ጠቅላይ ሚኒስትሩ ቆይተው ባደረጉት ንግግር የመፈንቅለ መንግሥትና እሳቸውን የመግደል ዓላማን ያነገበ እንደነበር መናገራቸው አይዘነጋም፡፡ 